**Ideový zámer expozície *Dejiny školstva na Slovensku***

Expozícia *Dejiny školstva na Slovensku* má ambíciu predstaviť vývoj dejín školstva a pedagogiky na území dnešného Slovenska od stredoveku až do vzniku Slovenskej republiky v roku 1993. Bude inštalovaná v historickej budove bývalej školy v Devínskej Novej Vsi, ktorá bola pred časom rekonštruovaná pre múzejné účely.

Základom expozície majú byť výhradne zbierkové predmety z fondu Múzea školstva a pedagogiky(MŠaP) ako snaha prezentovať vlastný zbierkový fond a dlhoročnú zbierkotvornú činnosť múzea. Pôjde o jednotliviny, vývojové rady jednotlivých skupín zbierkových predmetov, historickú triedu zostavenú zo školského mobiliáru 20. storočia, a to všetko na pozadí historických reálií uvedených v podobe písaného slova použitého viacúrovňovo t.j. ako hlavný text, rozširujúci text skrytý v technológiách, popisky a pod., alebo spôsobom audiovizuálnych a filmových stvárnení.

Obsahovú koncepciu desiatich historických etáp - od deviateho storočia až po dvadsiate storočie tvoria kapitoly pozostávajúce z charakteristiky: spoločensko-politických pomerov, z charakteru, stavu a organizácie školstva, obsahu vzdelávania, učiteľa, žiaka a vybraných osobností pedagogiky.

Základným regulátorom vytvorenej koncepcie sa stala kapacita výstavných priestorov o rozlohe cca 245 m2, ktorá je na tieto účely vyčlenená v priestoroch múzea – historickej školskej budove na Charkovskej ulici. Ide o schodisko vedúce na prvé poschodie o rozlohe cca 30 m2, chodbu pred bývalými triedami o rozlohe cca 45 m2 a priestory troch tried o rozlohe cca 3 x 57 m2. Tieto určenia, vrátane samotnej historickej školskej budovy z roku 1926, ktorej kompletná vnútorná rekonštrukcia sa snažila zachovať základné nosné prvky z jej pôvodného charakteru doplnené o adekvátne moderne, esteticky a funkčne zvládnuté stavebné úpravy, vytvorili základný expozičný rámec .

**Rozčlenenie expozície:**

Schody/chodba: Galéria osobností v školstve a pedagogike,

Chodba/schody: Galéria vybraných zbierkových predmetov z depozitára múzea,

Priestor triedy vľavo: Školstvo a pedagogika v rokoch 863 až 1918,

Priestor triedy v strede: Historická autentická trieda založená na vývojových radoch mobiliáru zo zbierkového fondu MŠaP - do roku 1918, do roku 1948 , do roku 1989

Priestor triedy vpravo: Školstvo a pedagogika v rokoch 1918 až 1993.

**Priestor triedy vľavo - staršie dejiny:**

Časť expozície venované školstvu a pedagogike v rokoch 863 až 1918 má za cieľ predstaviť oblasť vzdelávania za tri obdobia - do 16. storočia, do nástupu Márie Terézie a do vzniku prvej ČSR. Najstaršie obdobie nemôže byť doložené vlastnými zbierkami, nakoľko takéto artefakty múzeum nemá. Preto tu vzniká príležitosť využiť audiovizuálne stvárnenie školskej histórie, ktorej podkladom by sa mohol stať animovaný film z produkcie MŠaP „Od staroslovienskeho učilišťa po Académiu Istropolitana“. V ďalších obdobiach - od Márie Terézie, Jozefa II. po rakúsko-maďarské vyrovnanie a rozpad Habsburskej monarchie sa už vyskytuje zastúpenie zbierok vo fonde múzea, ktoré môžu vhodne dokumentovať históriu vzdelávania na našom území. Išlo by o formu plošných inštalácií na stenu v podobe vývojových radov učebníc, vysvedčení, zošitov, ale aj jednotlivín. Učebné pomôcky – fyzikálne, chemické, prírodovedné ako významný artefakt školského vyučovania konca 19. storočia zase navrhujeme inštalovať priestorovo, ako kompozíciu v strede miestnosti. Audiovizuálnu prezentáciu z dielne MŠaP (2012) o dejinách prvého slovenského patronátneho gymnázia v Revúcej (1862 – 1874) je potrebné nanovo technicky spracovať a citlivo zakomponovať tak, aby sa stala zaujímavou súčasťou tejto časti expozície.

**Priestor triedy vpravo – novšie dejiny:**

Priestor triedy je vyčlenený pre školstvo a pedagogiku 20. storočia. Je rozdelené do piatich období; prvá ČSR, prvá SR, 1945 – 1948, obdobie socializmu – do 1968, do 1989 a obdobie do vzniku SR v roku 1993. Výhodou zobrazenia 20. storočia je pomerne rozsiahle zastúpenie zbierok vo fonde múzea, ktoré zároveň kladie zvýšené nároky na výber, a to spôsobom, aby nedošlo k ich predimenzovaniu, a tým strate prehľadnosti, pútavosti.

Zjednocujúcim prvkom medzi starším a novším obdobím navrhujeme inštalovanie vybraných zbierkových predmetov do vývojových radov spôsobom plošných inštalácií na stenu akú sú vývesné štáty škôl, vysvedčenia, učebnice, zošity, výkresy a pod., ktoré by zároveň didaktickým spôsobom naznačili kontinuitu, ale i zmeny v ich vývoji. Vývojové rady budú doplnené predmetmi - jednotlivinami dokumentujúcimi výnimočnosť či príznačnosť nejakého javu v školstve v danom období. Stred miestnosti, tak ako inštalácia v staršom období, by mal byť vyhradený najzaujímavejším učebným pomôckam z 20. storočia.

Zámerom autorov scenára expozície, ako bolo vyššie naznačené, je predstaviť históriu školstva predovšetkým prostredníctvom zbierkových predmetov. Technológie by sa mali preto použiť citlivo len tak, aby doplnili a ozvláštnili expozíciu. Ďalšie interaktívne formy prezentácie sa budú realizovať prostredníctvom vzdelávacích programov vytvorených na mieru, ktoré zároveň prinesú množstvo doplňujúcich informácií z dejín školstva. Zároveň je plánovaný písaný sprievodca po expozícií, ktorý bude obsahovať ďalšie doplňujúce texty.

Predstaviť históriu vzdelávania na Slovensku prostredníctvom expozície zodpovedajúcej súčasným požiadavkám - ako je zaujímavý architektonicko-výtvarný a grafický koncept, primerané použitie audiovizuálnej techniky, či odbornosť a prehľadnosť obsahu a v neposlednom rade i vytvorenie komplexnej komfortnosti pre návštevníkov pri návšteve múzea a expozície je veľkou výzvou, s ktorou je potrebné sa zodpovedne popasovať.